b'\n_START_ARTICLE_\nEnckejev komet\n_START_SECTION_\nOdkritje\n_START_PARAGRAPH_\nEnckejev komet je bil po odkritju Halleyjevega kometa prvi potrjeni periodi\xc4\x8dni komet. Njegovo tirnico je izra\xc4\x8dunal Johann Franz Encke, ki je znal povezati pojave kometov v letih 1786 (oznaka 2P/1786 B1), 1795 (oznaka 2P/1795 V1), 1805 (oznaka 2P/1805 U1) in 1818 (oznaka 2P/1818 W1) in pri tem ugotovil, da je to isto nebesno telo. V letu 1819 je objavil svoja odkritja v reviji Correspondance astronomique. Takrat je tudi predvidel, da se bo komet pojavil leta 1822 (takrat je dobil oznako 2P/1822 L1).\n_START_SECTION_\nZna\xc4\x8dilnosti\n_START_PARAGRAPH_\nPremer jedra kometa Encke je pribli\xc5\xbeno 4,8 km . Ker ima komet Encke majhen naklon tirnice in periodo okoli 3 leta, nanj mo\xc4\x8dno vplivajo notranji planeti .\n_START_SECTION_\nOpazovanja\n_START_PARAGRAPH_\nZ odpravo CONTOUR so hoteli raziskati komete Encke, 73P/Schwassmann-Wachmann 3 in d\xe2\x80\x99Arrest. Odprava pa ni uspela, saj je kmalu po izstrelitvi pri\xc5\xa1lo do napake in je celotna odprava propadla._NEWLINE_20. aprila 2007 so pri Enckejevem kometu opazili, da se njegov rep zaradi vpliva magnetnega polja ob\xc4\x8dasno raztrga. To so povzro\xc4\x8dili koronarni masni izbruhi (CME) iz Son\xc4\x8deve korone .\n_START_SECTION_\nMeteorski roji\n_START_PARAGRAPH_\nEnckejev komet je verjetno izvor meteorskih rojev, ki jih danes poznamo pod imenom Tauridi, ki pa vlju\xc4\x8dujejo severne in ju\xc5\xbene Tauride v novembru ter Beta Turide v poznem juniju in v za\xc4\x8detku julija. Verjetno je tudi blizuzemeljsko telo 2004 TG\xe2\x82\x81\xe2\x82\x80 del Enckejevega kometa .'